CELEX: 52018PC0535
Language: sk
Date: 2018-07-16
Title: Návrh VYKONÁVACIE ROZHODNUTIE RADY, ktorým sa Španielsku povoľuje uplatňovať zníženú sadzbu spotrebnej dane z elektriny priamo dodávanej plavidlám kotviacim v prístave v súlade s článkom 19 smernice 2003/96/ES

EURÓPSKA KOMISIA
            V Bruseli16. 7. 2018
            COM(2018) 535 final
            2018/0287(NLE)
            Návrh
            VYKONÁVACIE ROZHODNUTIE RADY,
            ktorým sa Španielsku povoľuje uplatňovať zníženú sadzbu spotrebnej dane z elektriny priamo dodávanej plavidlám kotviacim v prístave v súlade s článkom 19 smernice 2003/96/ES
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Zdaňovanie energetických výrobkov a elektriny v Únii sa upravuje smernicou Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny
                     1
                   (ďalej len „smernica o zdaňovaní energie“ alebo „smernica“).
               
               
                  Podľa článku 19 ods. 1 smernice, okrem ustanovení stanovených najmä v jej článkoch 5, 15 a 17, môže Rada jednomyseľne na návrh Komisie povoliť ktorémukoľvek členskému štátu zaviesť aj ďalšie oslobodenia od dane alebo daňové úľavy, pokiaľ ide o úroveň zdaňovania, z osobitných politických dôvodov.
               
               
                  Cieľom tohto návrhu je povoliť Španielsku uplatňovať zníženú sadzbu spotrebnej dane na elektrickú energiu priamo dodávanú plavidlám kotviacim v prístave (ďalej „elektrina z pobrežnej elektrickej siete“). Toto zníženie má vytvoriť hospodársky stimul na zavádzanie a využívanie elektriny z pobrežnej elektrickej siete, aby sa znížila úroveň znečistenia ovzdušia v prístavných mestách a zlepšila kvalita miestneho ovzdušia v záujme zdravia obyvateľov.
               
               
                  Cieľom tohto opatrenia, ktoré plánuje zaviesť Španielsko, je tiež znížiť environmentálny vplyv námornej dopravy.
               
               
                  Listom z 12. apríla 2018 španielske orgány informovali Komisiu o svojom zámere uplatňovať zníženú sadzbu dane z elektrickej energie z pobrežnej elektrickej siete vo výške 0,50 EUR/MWh od 1. júla 2018 na obdobie 6 rokov. Táto sadzba dane je na úrovni minimálnej sadzby zdaňovania elektriny používanej na podnikateľské účely stanovenej v smernici 2003/96/ES.
               
               
                  Požadovaným opatrením Španielsko zamýšľa stimulovať využívanie elektriny z pobrežnej elektrickej siete pokladanej za alternatívu, ktorá menej znečisťuje životné prostredie v porovnaní s výrobou elektrickej energie na palube plavidiel kotviacich v prístave. Španielsko uplatňuje na elektrickú energiu v súčasnosti valorickú spotrebnú daň vo výške 5,11269632 % z konečnej ceny vrátane všetkých daní a poplatkov s výnimkou spotrebných daní a dane z pridanej hodnoty. V španielskych právnych predpisoch sa takisto vyžaduje, aby sa minimálne sadzby stanovené v článku 10 ods. 1 a v tabuľke C prílohy I k smernici, t. j. špecifická spotrebná daň vo výške 0,50 EUR/MWh pri používaní na podnikateľské účely a 1 EUR/MWh na nepodnikateľské použitie elektriny, vyberali v prípade, že valorická spotrebná daň by viedla k zníženiu daňovej povinnosti.
               
               
                  Elektrina z pobrežnej elektrickej siete sa v súčasnosti zdaňuje všeobecnou sadzbou 5,11269632 % vyberanou z ceny elektrickej energie. Španielske orgány odhadujú ceny elektrickej energie bez spotrebných daní a dane z pridanej hodnoty na úrovni približne 170 EUR/MWh a sadzba dane na elektrinu z pobrežnej elektrickej siete je približne 8,69 EUR/MWh. Z analýzy Komisie zameranej na trh s elektrinou v EÚ vyplýva, že v priemere sú ceny elektrickej energie pre priemyselné odvetvie v Španielsku nižšie
                     2
                  . V každom prípade je aktuálna spotrebná daň na elektrinu z pobrežnej elektrickej siete v súčasnosti nad úrovňou 0,50 EUR/MWh.
               
               
                  Na druhej strane, podľa článku 14 ods. 1 písm. c) smernice o zdaňovaní energie sú členské štáty povinné oslobodiť od dane energetické výrobky používané na výrobu elektriny na palube lodí kotviacich v prístavoch a môžu tak urobiť aj v prípade elektriny vyrábanej na palube lodí pre plavbu na vnútrozemských vodných cestách podľa článku 15 ods. 1 písm. f) smernice.
               
               
                  Španielske orgány uviedli, že zníženie dane by sa uplatňovalo na všetky lode okrem športových plavidiel
                     3
                  , čo znamená, že všetky lode na obchodnú plavbu bez ohľadu na veľkosť alebo vlajku budú mať prospech zo zníženia dane.
               
               
                  Španielske orgány informovali Komisiu, že v španielskych prístavoch v súčasnosti neexistujú žiadne zariadenia na zásobovanie elektrinou z pobrežnej elektrickej siete a daňové výdavky plynúce z tohto opatrenia sa odhadujú ťažko. Španielske orgány takisto uviedli, že plavidlá nebudú povinné využívať elektrinu z pobrežnej elektrickej siete. Z ich výpočtov vyplýva, že zníženie dane by malo mať za následok maximálne ročné daňové výdavky vo výške približne 150 000 EUR. Tento výsledok vychádza z odhadovaného celkového počtu 2 700 obchodných lodí, ktoré by mohli byť zásobované elektrinou z pobrežnej elektrickej siete, zo spotreby elektrickej energie loďami v španielskych prístavoch, ktorá predstavuje približne 20 000 MWh ročne, a z ceny elektrickej energie na úrovni 170 EUR/MWh vrátane všetkých daní a poplatkov s výnimkou spotrebných daní a dane z pridanej hodnoty.
               
               
                  Španielsko požiadalo o udelenie povolenia na obdobie šiestich rokov, čo je maximálne obdobie uvedené v článku 19 ods. 2 smernice, a to od 1. júla 2018.
               
               
                  Uvedenou daňovou úľavou chce Španielsko stimulovať prevádzkovateľov plavidiel, aby využívali elektrinu z pobrežnej elektrickej siete s cieľom znížiť vzduchom prenášané emisie a hluk zo spaľovania palív kotviacimi plavidlami, ako aj emisie CO2. Uplatňovaním zníženej sadzby dane by sa posilnila konkurencieschopnosť elektriny z pobrežnej elektrickej siete vo vzťahu k spaľovaniu lodných palív na palube, ktoré je od dane oslobodené.
               
            
            
               •Súlad s existujúcimi ustanoveniami v tejto oblasti politiky
            
            
               Zdanenie elektriny upravuje smernica 2003/96/ES, a najmä jej článok 10. V článku 14 ods. 1 písm. c) sa stanovuje povinné oslobodenie od dane v prípade elektriny vyrábanej na palube lode. Článkami 5, 15 a 17 sa stanovuje možnosť členských štátov uplatňovať odstupňovanie daní vrátane oslobodenia od daní a daňových úľav na určité použitia elektrickej energie. Týmito ustanoveniami ako takými sa však nestanovuje znížené zdaňovanie elektriny z pobrežnej elektrickej siete.
            
            
               
                  Opatrenie predstavuje štátnu pomoc a patrí do rozsahu pôsobnosti právnych predpisov EÚ v tejto oblasti, najmä do rozsahu pôsobnosti nariadenia Komisie 651/2014/EÚ
                     4
                  .
               
            
            
               Posúdenie opatrenia podľa článku 19 smernice 2003/96/ES
            
         
         
            
               
                  Článok 19 ods. 1 prvý pododsek smernice znie takto:
               
               
                  Okrem ustanovení stanovených v predchádzajúcich článkoch, najmä v článkoch 5, a 15 a 17, Rada môže na návrh Komisie ktorémukoľvek členskému štátu jednomyseľne povoliť zavedenie ďalších oslobodení od dane alebo daňových úľav z osobitných politických dôvodov.
               
               
                  Prostredníctvom predmetnej daňovej úľavy sa španielske orgány usilujú dosiahnuť cieľ spočívajúci v podpore takého spôsobu uspokojovania energetických potrieb lodí kotviacich v prístavoch, ktorý je menej škodlivý pre životné prostredie, a prispieť tak k zlepšeniu kvality miestneho ovzdušia. Komisia už odporučila používanie elektriny z pobrežnej elektrickej siete ako alternatívu k výrobe elektriny na palube kotviacich plavidiel, a uznala tak jej výhody z hľadiska ochrany životného prostredia
                     5
                  . V súčasnosti by sa elektrina dodávaná kotviacim plavidlám zdaňovala sadzbou vo výške približne 8,69 EUR za MWh. Požadované daňové zníženie by teda viedlo k ďalšej stimulácii využívania tejto technológie rovnajúcej sa približne 8 EUR/MWh a prispelo by tak k stanovenému cieľu politiky.
               
               
                  O možnosti zavedenia priaznivejšieho daňového zaobchádzania v prípade elektriny z pobrežnej elektrickej siete možno uvažovať na základe článku 19 smernice, keďže jeho účelom je umožniť členským štátom zaviesť ďalšie oslobodenia od dane alebo daňové úľavy z osobitných politických dôvodov.
               
               
                  Španielsko požiadalo o uplatňovanie opatrenia na maximálne obdobie umožnené v článku 19 ods. 2, t. j. 6 rokov. Doba uplatňovania výnimky by mala byť v zásade dostatočne dlhá na to, aby prevádzkovateľov prístavov neodradila od uskutočnenia potrebných investícií do zariadení na zásobovanie elektrinou z pobrežnej elektrickej siete. Šesť rokov poskytne maximálnu možnú právnu istotu aj prevádzkovateľom lodí, ktorí musia plánovať svoje investície do palubného vybavenia.
               
            
            
               Pravidlá štátnej pomoci
            
            
               Znížená sadzba dane vo výške 0,50 EUR/MWh, s ktorou počítajú španielske orgány, zodpovedá minimálnej úrovni EÚ pre zdanenie elektriny používanej na podnikateľské účely podľa článku 10 smernice 2003/96/ES. Zdá sa, že toto opatrenie teda patrí do pôsobnosti článku 44 nariadenia Komisie 651/2014/EÚ, v ktorom sa stanovujú podmienky, za akých môže byť pomoc vo forme úľav na environmentálnych daniach podľa smernice 2003/96/ES oslobodená od povinnosti notifikovať štátnu pomoc. V tomto štádiu však nie je možné stanoviť, či sú všetky podmienky stanovené v uvedenom nariadení splnené a či návrh vykonávacieho rozhodnutia Rady nemá vplyv na povinnosť členského štátu zabezpečiť súlad s pravidlami štátnej pomoci, a najmä, v prípade oslobodenej pomoci, s nariadením Komisie 651/2014/EÚ.
            
            
               •Súlad s ostatnými politikami Únie
            
            
               Politika v oblasti životného prostredia a zmeny klímy
            
            
               Navrhované opatrenie sa týka najmä politiky EÚ v oblasti životného prostredia. Keďže toto opatrenie pomôže obmedziť spaľovanie lodných palív na palube plavidiel v prístavoch, v skutočnosti prispeje k cieľu zlepšenia kvality miestneho ovzdušia. V článku 13 smernice 2008/50/ES o kvalite okolitého ovzdušia
                  6
                sa od členských štátov vyžaduje, aby zabezpečili, aby boli úrovne viacerých látok znečisťujúcich ovzdušie nižšie ako limitné hodnoty stanovené v smernici. Na základe tejto povinnosti musia členské štáty nájsť v prípade potreby riešenia takých problémov, ako sú emisie z lodí kotviacich v prístavoch, a je možné, že v prístavoch konfrontovaných s uvedenými problémami sa bude využívanie elektriny z pobrežnej elektrickej siete podporovať ako súčasť celkovej stratégie pre kvalitu ovzdušia.
            
            
               Dané opatrenie pravdepodobne povedie aj k zníženiu emisií CO2, pretože štruktúra zdrojov na výrobu elektriny z pobrežnej elektrickej siete je z dôvodu vyššej účinnosti systému a rozdielu v používaných vstupných palivách menej náročná na spotrebu uhlíka než elektrina vyrábaná na palube spaľovaním lodných palív. V tejto súvislosti možno poznamenať, že španielske orgány predpokladajú, že používanie elektriny z pobrežnej elektrickej siete povedie k zníženiu emisií skleníkových plynov v Španielsku, keďže zdroje energie dodávanej touto elektrickou sieťou sú čiastočne obnoviteľnými zdrojmi energie (38 % v roku 2015, s narastajúcim podielom obnoviteľných zdrojov energie približne na úrovni 90 – 100 % v roku 2050). Hoci uhlíková náročnosť dodatočne dodávanej elektriny je zvyčajne vyššia ako uhlíková náročnosť priemernej štruktúry zdrojov na výrobu elektrickej energie a je vo veľkej miere závislá od dennej doby dodatočného dopytu, zníženie emisií CO2 vyplývajúce z tohto opatrenia by mohlo byť pomerne značné.
            
            
               Energetická politika
            
            
               Opatrenie je v súlade so smernicou 2014/94/EÚ o zavádzaní infraštruktúry pre alternatívne palivá
                  7
               , ktorá sa zaoberá otázkou inštalovania pobrežných zariadení na dodávanie elektrickej energie v prístavoch, kde je dopyt po takýchto zariadeniach a náklady nie sú neprimerané v porovnaní s prínosmi vrátane prínosov pre životné prostredie. Takisto sa považuje za cieľ spoločného záujmu pre poskytnutie štátnej pomoci podľa článku 107 ods. 1 ZFEÚ
                  8
               .
            
            
               Na tomto mieste je potrebné pripomenúť, že významným dôvodom nepriaznivého konkurenčného postavenia elektriny z pobrežnej elektrickej siete je skutočnosť, že jej alternatíva, t. j. elektrina vyrábaná na palube plavidiel v čase, keď sa nachádzajú v námorných prístavoch, je v súčasnosti úplne oslobodená od dane: od dane sú oslobodené nielen lodné palivá spaľované pri výrobe elektriny, čo zodpovedá bežnej situácii podľa článku 14 ods. 1 písm. a) smernice 2003/96/ES, ale aj samotná elektrina vyrábaná na palube plavidiel [pozri článok 14 ods. 1 písm. c) smernice 2003/96/ES]. Hoci posledné uvedené oslobodenie by sa ako také mohlo považovať len za ťažko zlučiteľné s cieľmi Únie v oblasti životného prostredia, zohľadňuje praktické aspekty. Zdanenie elektriny vyrábanej na palube by si v skutočnosti vyžadovalo vyhlásenie majiteľa – často usadeného v tretej krajine – alebo prevádzkovateľa plavidla o množstve spotrebovanej elektriny. V uvedenom vyhlásení by sa ďalej musel určiť podiel elektriny spotrebovanej v teritoriálnych vodách členského štátu, v ktorom je daň splatná. Povinnosť robiť takéto vyhlásenia pre každý členský štát, ktorého teritoriálnych vôd sa to týka, by pre majiteľov plavidiel znamenala obrovskú administratívnu záťaž. Za týchto okolností môže byť odôvodnené nepenalizovať menej znečisťujúcu alternatívu, ktorú predstavuje elektrina z pobrežnej elektrickej siete tak, že sa Španielsku povolí uplatňovať zníženú sadzbu dane.
            
            
               Dopravná politika
            
            
               Opatrenie je v súlade s odporúčaním Komisie 2006/339/ES týkajúcim sa podpory využívania pobrežnej elektrickej siete pre lode kotviace v prístavoch Spoločenstva
                  9
                a s oznámením Komisie „Strategické ciele a odporúčania pre politiku EÚ v oblasti námornej dopravy do roku 2018“
                  10
               .
            
            
               Vnútorný trh a spravodlivá hospodárska súťaž
            
            
               Z hľadiska vnútorného trhu a spravodlivej hospodárskej súťaže sa opatrením len zmenšuje existujúca daňová deformácia medzi obomi konkurenčnými zdrojmi elektriny pre kotviace lode, t. j. výrobou elektriny na palube a elektrinou z pobrežnej elektrickej siete, ktorá je spôsobená oslobodením lodných palív od dane.
            
            
               Pokiaľ ide o hospodársku súťaž medzi prevádzkovateľmi plavidiel, najprv treba spomenúť, že v súčasnosti elektrinu z pobrežnej elektrickej siete využíva komerčne veľmi málo plavidiel. K významnému narušeniu hospodárskej súťaže by preto mohlo dôjsť len medzi plavidlami využívajúcimi požadované opatrenie, ktoré prešli na elektrinu z pobrežnej elektrickej siete, a ostatnými plavidlami, ktoré budú naďalej využívať výrobu elektriny na palube. Hoci presné odhady nákladov závisia v rozhodujúcej miere od vývoja cien ropy, a robia sa preto veľmi ťažko, z najnovších dostupných posúdení vyplýva, že z celkového hľadiska by vo väčšine prípadov ani úplné oslobodenie od dane neznížilo prevádzkové náklady na elektrinu z pobrežnej elektrickej siete pod úroveň nákladov na výrobu elektriny na palube
                  11
               , a v žiadnom prípade by preto pre prevádzkovateľov plavidiel využívajúcich elektrinu z pobrežnej elektrickej siete nepredstavovalo významnú konkurenčnú výhodu voči prevádzkovateľom využívajúcim výrobu elektriny na palube. V tomto prípade je riziko významného narušenia uvedeného typu ešte menšie, keďže Španielsko má v úmysle dodržiavať minimálnu úroveň zdanenia elektriny používanej na podnikateľské účely stanovenú v smernici 2003/96/ES. Okrem toho prístup k elektrine z pobrežnej elektrickej siete bude k dispozícii pre predmetné lode bez ohľadu na ich vlajku bez toho, aby to viedlo k výhodnejšiemu daňovému zaobchádzaniu s vnútroštátnymi hospodárskymi subjektmi v porovnaní s ich konkurentmi z ostatných členských štátov EÚ.
            
            
               Pokiaľ ide o hospodársku súťaž medzi prístavmi, možno očakávať, že akýkoľvek prípadný vplyv na obchod medzi členskými štátmi, ktorý by mohol vzniknúť, ak by plavidlá upravili svoje trasy z dôvodu možnosti spotrebovávať elektrinu z pobrežnej elektrickej siete so zníženou sadzbou dane, bude zanedbateľný. V situácii, keď (ako bolo predtým uvedené) sa napriek zníženiu dane využívanie elektriny z pobrežnej elektrickej siete minimálne v krátkodobom horizonte pravdepodobne nestane hospodárnejšie ako výroba elektriny na palube, nie je ani pravdepodobné, že toto zníženie dane v prípade elektriny z pobrežnej elektrickej siete významne naruší hospodársku súťaž medzi prístavmi tým, že plavidlá navedie na zmenu trasy v závislosti od dostupnosti takejto možnosti.
            
         
         
            
               Časový rámec navrhovaného povolenia na uplatňovanie zníženej sadzby dane je podobný časovému rámcu v návrhu Komisie, v ktorom sa v prípade elektriny z pobrežnej elektrickej siete počíta s oslobodením od dane na obdobie 8 rokov. Je nepravdepodobné, že sa vykonaná analýza uvedená v dvoch predchádzajúcich odsekoch zmení pred uplynutím platnosti tohto opatrenia.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 19 smernice Rady 2003/96/ES.
            
            
               •Subsidiarita (v prípade inej ako výlučnej právomoci)
            
            
               Oblasť nepriameho zdaňovania, na ktorú sa vzťahuje článok 113 ZFEÚ, nie je sama osebe vo výlučnej právomoci Európskej únie v zmysle článku 3 ZFEÚ.
            
            
               Podľa článku 19 smernice 2003/96/ES však bola Rade v rámci sekundárnych právnych predpisov udelená výlučná právomoc povoliť členskému štátu zavedenie ďalších oslobodení od dane alebo daňových úľav v zmysle uvedeného ustanovenia. Členské štáty preto nemôžu Radu nahradiť. Z uvedených skutočností vyplýva, že zásada subsidiarity sa na toto vykonávacie rozhodnutie neuplatňuje. V každom prípade, keďže tento akt nie je návrhom legislatívneho aktu, nemal by byť postúpený národným parlamentom podľa protokolu č. 2 k zmluvám na preskúmanie dodržiavania zásady subsidiarity.
            
            
               •Proporcionalita
            
            
               
                  Návrh je v súlade so zásadou proporcionality. Daňová úľava nepresahuje rámec nevyhnutný na dosiahnutie predmetného cieľa.
               
            
            
               •Výber nástroja
            
            
               Navrhovaný nástroj: vykonávacie rozhodnutie Rady.
            
            
               V článku 19 smernice 2003/96/ES sa stanovuje iba tento druh opatrenia.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               Toto opatrenie si nevyžaduje hodnotenie existujúcich právnych predpisov.
            
            
               •Konzultácie so zainteresovanými stranami
            
            
               
                  Tento návrh vychádza zo žiadosti predloženej Španielskom a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
         
         
            
               
                  Tento návrh sa týka povolenia pre konkrétny členský štát na jeho vlastnú žiadosť a nevyžaduje si posúdenie vplyvu.
               
               
                  Informácie, ktoré Španielsko poskytlo, naznačujú, že opatrenie bude mať obmedzený vplyv na príjmy z dane a sadzba spotrebnej dane z elektriny z pobrežnej elektrickej siete bude stále vyššia ako minimálna úroveň zdaňovania stanovená v smernici 2003/96/ES. Španielsko očakáva, že opatrenie bude mať pozitívny vplyv na dosiahnutie jeho cieľov v oblasti životného prostredia a predovšetkým zlepšovanie kvality miestneho ovzdušia v prístavných mestách.
               
            
            
               •Regulačná vhodnosť a zjednodušenie
            
            
               
                  Týmto opatrením sa nestanovuje zjednodušenie. Opatrenie je výsledkom žiadosti, ktorú predložilo Španielsko, a týka sa iba tohto členského štátu.
               
            
            
               •Základné práva
            
            
               
                  Opatrenie nemá žiadny vplyv na základné práva.
               
            
            
               4.VPLYV NA ROZPOČET
            
            
               
                  Toto opatrenie nepredstavuje pre Úniu finančnú ani administratívnu záťaž. Návrh preto nemá vplyv na rozpočet Európskej únie.
               
            
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a podávania správ
            
            
               
                  Plán vykonávania nie je potrebný. Tento návrh sa týka povolenia na daňovú úľavu pre konkrétny členský štát na jeho vlastnú žiadosť. Poskytuje sa na obmedzené obdobie šiestich rokov. Daňová sadzba, ktorá sa bude uplatňovať, sa bude rovnať minimálnej úrovni zdanenia stanovenej v smernici o zdaňovaní energie. Opatrenie bude možné hodnotiť v prípade žiadosti o obnovenie po uplynutí šesťročnej lehoty.
               
            
            
               •Podrobné vysvetlenie konkrétnych ustanovení návrhu
            
            
               V článku 1 sa stanovuje, že Španielsko bude môcť uplatňovať zníženú sadzbu spotrebnej dane na elektrinu priamo dodávanú plavidlám kotviacim v španielskych prístavoch. Sadzba dane nesmie byť nižšia ako 0,50 EUR/MWh, t. j. minimálna úroveň zdaňovania elektriny používanej na podnikateľské účely stanovená v smernici. Dodávky elektriny za zníženú sadzbu nebudú možné pre športové plavidlá vymedzené v článku 14 ods. 1 písm. c) druhom pododseku smernice 2003/96/ES.
            
            
               V článku 2 sa stanovuje, že požadované povolenie sa udeľuje s účinkom od dátumu jeho oznámenia na maximálne obdobie povolené smernicou, a to 6 rokov, o ktoré požiadalo Španielsko.
            
            
               2018/0287 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Španielsku povoľuje uplatňovať zníženú sadzbu spotrebnej dane z elektriny priamo dodávanej plavidlám kotviacim v prístave v súlade s článkom 19 smernice 2003/96/ES
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
         
         
            
               so zreteľom na smernicu Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny
                  12
               , a najmä na jej článok 19 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Listom z 12. apríla 2018 Španielsko požiadalo o povolenie uplatňovať zníženú sadzbu spotrebnej dane z elektrickej energie priamo dodávanej plavidlám kotviacim v prístave („elektrina z pobrežnej elektrickej siete“) v súlade s článkom 19 ods. 1 smernice 2003/96/ES.
            
            
               (2)Cieľom zníženia spotrebnej dane, ktoré Španielsko zamýšľa uplatňovať, je podpora používania elektriny z pobrežnej elektrickej siete. Používanie tejto elektriny sa považuje za spôsob uspokojovania energetických potrieb plavidiel kotviacich v prístavoch, ktorý je v porovnaní so spaľovaním lodných palív týmito plavidlami menej škodlivý pre životné prostredie.
            
            
               (3)Keďže sa využívaním elektriny z pobrežnej elektrickej siete zabraňuje emisiám látok znečisťujúcich ovzdušie pochádzajúcim zo spaľovania lodných palív kotviacimi plavidlami, prispieva to k zlepšeniu kvality miestneho ovzdušia v prístavných mestách. Vzhľadom na osobitné podmienky štruktúry výroby elektriny v Španielsku sa okrem toho očakáva, že využívaním elektriny z pobrežnej elektrickej siete namiesto elektriny vyrábanej spaľovaním lodných palív na palube sa znížia emisie CO2. Očakáva sa preto, že dané opatrenie prispeje k plneniu cieľov politík Únie v oblasti ochrany životného prostredia, zdravia a klímy.
            
            
               (4)Udelením povolenia Španielsku, aby na elektrinu z pobrežnej elektrickej siete uplatňovalo zníženú sadzbu spotrebnej dane, sa neprekročí rámec toho, čo je nevyhnutné na zvýšenie miery používania elektriny z pobrežnej elektrickej siete, keďže výroba elektriny na palube zostane vo väčšine prípadov aj naďalej konkurencieschopnejšou alternatívou. Z rovnakého dôvodu a vzhľadom na to, že v súčasnosti v Španielsku nie sú dostupné dané technológie, opatrenie v období svojho uplatňovania pravdepodobne nepovedie k významnému narušeniu hospodárskej súťaže, a nebude teda mať nepriaznivý vplyv na riadne fungovanie vnútorného trhu.
            
            
               (5)V súlade s článkom 19 ods. 2 smernice 2003/96/ES každé povolenie udelené podľa uvedeného ustanovenia musí byť prísne časovo obmedzené. S cieľom zabezpečiť, aby lehota povolenia bola dostatočne dlhá na to, aby prevádzkovateľov prístavov neodradila od uskutočnenia potrebných investícií, je vhodné požadované povolenie udeliť na obdobie šiestich rokov, avšak s výhradou všeobecných ustanovení, ktoré môžu byť prijaté v tejto veci podľa článku 113 Zmluvy o fungovaní Európskej únie (ZFEÚ) a ktoré sa začnú uplatňovať pred predpokladaným uplynutím platnosti tohto povolenia.
            
            
               (6)Týmto rozhodnutím nie je dotknuté uplatňovanie pravidiel Únie týkajúcich sa štátnej pomoci,
            
            
               PRIJALA TOTO ROZHODNUTIE:
            
            
               Článok 1
            
            
               Týmto sa Španielsku povoľuje uplatňovať zníženú sadzbu spotrebnej dane z elektriny priamo dodávanej plavidlám kotviacim v prístavoch, okrem športových plavidiel, za predpokladu, že sa dodržia minimálne úrovne zdaňovania uvedené v článku 10 smernice 2003/96/ES.
            
            
               Článok 2
            
            
               Toto rozhodnutie nadobúda účinnosť dňom jeho oznámenia. Jeho účinnosť vyprší po uplynutí šiestich rokov.
            
            
               Pokiaľ by však Rada na základe článku 113 ZFEÚ stanovila všeobecné pravidlá daňového zvýhodnenia elektriny z pobrežnej elektrickej siete, účinnosť tohto rozhodnutia vyprší dňom začatia uplatňovania uvedených všeobecných pravidiel.
            
            
               Článok 3
            
            
               Toto rozhodnutie je určené Španielskemu kráľovstvu.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 283, 31.10.2003, s. 51.
               
               
                  
                     (2)
                  
                        Pozri COM(2016) 769 final z 13. novembra 2016.
               
               
                  
                     (3)
                  
                        Pojem „športové plavidlo“ je vymedzený v článku 14 ods. 1 písm. c) druhom pododseku smernice 2003/96/ES.
               
               
                  
                     (4)
                  
                        Nariadenie Komisie (EÚ) č. 651/2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy (Ú. v. EÚ L 187, 26.6.2014, s. 1 – 78).
               
               
                  
                     (5)
                  
                        Odporúčanie Komisie 2006/339/ES z 8. mája 2006 týkajúce sa podpory využívania pobrežnej elektrickej siete pre lode kotviace v prístavoch Spoločenstva (Ú. v. EÚ L 125, 12.5.2006).
               
               
                  
                     (6)
                  
                        Smernica Európskeho parlamentu a Rady 2008/50/ES z 21. mája 2008 o kvalite okolitého ovzdušia a čistejšom ovzduší v Európe (Ú. v. EÚ L 152, 11.6.2008, s. 1).
               
               
                  
                     (7)
                  
                        Smernica Európskeho parlamentu a Rady 2014/94/EÚ z 22. októbra 2014 o zavádzaní infraštruktúry pre alternatívne palivá (Ú. v. EÚ L 307, 28.10.2014, s. 1 – 20).
               
               
                  
                     (8)
                  
                  
                        C(2014) 2231 final z 9. apríla 2014.
                  
               
               
                  
                     (9)
                  
                        Odporúčanie Komisie 2006/339/ES z 8. mája 2006 týkajúce sa podpory využívania pobrežnej elektrickej siete pre lode kotviace v prístavoch Spoločenstva (Ú. v. EÚ L 125, 12.5.2006).
               
               
                  
                     (10)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov Strategické ciele a odporúčania pre politiku EÚ v oblasti námornej dopravy do roku 2018, KOM(2009) 8 v konečnom znení z 21. januára 2009.
               
               
                  
                     (11)
                  
                        Generálne riaditeľstvo Európskej komisie pre životné prostredie, Service Contract Ship Emissions: Assignment, Abatement and Market-based Instruments, Task 2a – Shore-Side Electricity, august 2005, 
                  http://ec.europa.eu/environment/air/pdf/task2_shoreside.pdf
                  . Analýza nákladov sa vykonala pre tri prístavy: Göteborg (Švédsko), Juneau a Long Beach (USA).
               
               
                  
                     (12)
                  
                        Ú. v. EÚ L 283, 31.10.2003, s. 51.